โอละพ่อ! ฮอนด้ากระบี่เบี้ยวเงินบริษัทแม่ ฟากดีลเลอร์ใหม่อ้าแขนรับ 106 ชีวิตร่วมงาน
โอละพ่อ! ฮอนด้ากระบี่เบี้ยวเงินบริษัทแม่ ฟากดีลเลอร์ใหม่อ้าแขนรับ 106 ชีวิตร่วมงาน
25 ธ.ค. 2561

สืบเนื่องจากกรณีที่กลุ่มพนักงานบริษัท กระบี่ฮอนด้า ออโตโมบิล (ประเทศไทย) จำกัด จำนวนกว่า 100 คน นำโดย นายวุฒิกุณฑ์ มดแสง ที่ปรึกษาบริษัท กระบี่ฮอนด้าฯ ได้เดินทางจาก จ.กระบี่ เพื่อมายื่นหนังสือขอความเป็นธรรมแก่ผู้บริหารบริษัท ฮอนด้าประเทศไทย ที่บริษัท ฮอนด้า ออโตโมบิล (ประเทศไทย) จำกัด อาคารภิรัชทาวเวอร์ แอท ไบเทค ในกรณีบริษัท ฮอนด้า ประเทศไทย บอกเลิกสัญญาในการเป็นตัวแทนจำหน่ายบริษัท กระบี่ฮอนด้าฯ เมื่อเดือน ต.ค. 61 ที่ผ่านมา ส่งผลให้ให้พนักงาน 106 คนตกงาน เนื่องจากผู้บริหารระดับสูงมีนโยบายแต่งตั้งตัวแทนจำหน่ายรายใหม่แทน และไม่ได้แสดงท่าทีในการให้ความช่วยเหลือพนักงานบริษัทตัวแทนเก่าแต่อย่างใด
ล่าสุด แหล่งข่าวในวงการรถยนต์รายหนึ่ง เปิดเผยกับ “ข่าวหุ้นธุรกิจออนไลน์” ว่า จากกรณีที่มีการประท้วงของพนักงาน กระบี่ ฮอนด้า ที่ศูนย์ใหญ่ บริษัท ฮอนด้า ออโตโมบิล (ประเทศไทย) จำกัด อาคารภิรัชทาวเวอร์ แอท ไบเทค ในวันนี้ (25 ธ.ค.2561) นั้น ประเด็นดังกล่าวสืบเนื่องมาจากการที่ บริษัท กระบี่ฮอนด้า ได้ผิดเงื่อนไขในสัญญาเป็นตัวแทนกับศูนย์ใหญ่ ในเรื่องสัญญาการชำระเงิน เมื่อเดือนตุลาคมที่ผ่านมา ส่งผลให้บริษัท กระบี่ฮอนด้า ต้องหยุดให้บริการและจำหน่ายรถยนต์
โดยทางศูนย์ใหญ่ บริษัท ฮอนด้า ออโตโมบิล (ประเทศไทย) จำกัด ได้บอกเลิกสัญญากับกระบี่ ฮอนด้า และได้จัดตั้งตัวแทนจำหน่ายใหม่คือ บริษัท ฮอนด้ามะลิวัลย์ จำกัด ซึ่งจะมีผลเป็นทางการ 1 ม.ค.2562
สำหรับประเด็นที่มีการร้องเรียนว่า บริษัท ฮอนด้า ไม่รับผิดชอบพนักงานจำนวน 106 ราย นั้น ทางบริษัทใหญ่ได้เปิดให้พนักงานจากศูนย์กระบี่ ฮอนด้า สามารถเข้าสมัครงานในบริษัท ฮอนด้ามะลิวัลย์ จำกัด ที่เป็นดีลเลอร์ใหม่ของฮอนด้าในกระบี่ ซึ่งจะเปิดให้บริการ 1 ม.ค.2562